**KIRIKUD JA KALMISTUD**

**EELK Saarde Katariina kirik** valmis Saarde külas 1859. aastal. Kivikirik on ehitatud 1684. aastal kerkinud pühakoja asemele, millest jäid alles idasein, Rootsi kuninga Karl XI memoriaalmonogramm, tornikell ja Pariisis õppinud kunstniku Friedrich Ludwig von Maydelli altarimaal „Kristus õlimäel” ehk „Õnnistegija Ketsemane aias palvetamas” (1835). Maal on paigutatud käärkambrisse.

Saarde uus kirik õnnistati uue kalendri järgi 3. oktoobril 1859.

Altarimaali „Jeesus Kolgata ristisambas” ehk „Kolgata” (1862) maalis Peterburi kunstnik Johan Behse. Altarimaal restaureeriti ennistuskojas Kanut. Mõlemad maalid on kantud kultuurimälestiste registrisse.

Saarde Katariina kiriku naabrusesse ehitati ja valmis 1872. aastal õigeusklikele **Kilingi Püha Nikolai kirik.** Kogudus tegutses 1964. aastani. Nõukogude ajal kasutati pühakoda viljalaona, hoone on kasutuseta ja laguneb.

**KALMISTUD**

**Voltveti mõisa kalmistu**

Rahvasuus kutsutakse Voltveti mõisa kalmistut Sakste surnuaiaks. Kalmistu rajas Voltveti mõisa omanik Heinrich Franz Wilhelm von Stryk. Aastail 1839-1916 maeti sinna 16 Strykkide perekonna liiget. Esimesena von Stryki ämm paruness von Maydell. Nende suursugustest mustast graniidist kullatud kirjadega hauakividest ja marmorristidest pole midagi alles. Teravam silm leiab hooldamata alalt hauaplaatide tükke ja mõlemat sissepääsu tähistanud kivist väravasambad.

Kalmistu jääb Tihemetsa alevikust Leipste küla poole viiva tee ääres.

**Saarde kalmistu**

Saarde kalmistu asutati 1773. aastal EELK Saarde Katariina koguduse kalmistuna. Ala hõlmab 8,2 hektarit, sellele jäävad kabel ja välikantsel ning üle 3700 haua. Vaatamisväärsete monumentide, mälestuskivide ning tähiste hulgas on Voltveti mõisa kupja Prits Ralve kalmu tähistav kivirist, ajalooprofessori Hendrik Sepa portreega hauatähis, Tartu ülikooli audoktori ja Kilingi-Nõmme linna aukodaniku, teoloogiaprofessori Elmar Salumaa viimse puhkepaiga nimekivi, aga ka 1993. aasta suvel Metsa-Tõrsepa talukarjamaalt ümber maetud metsavendade säilmed ühishauas, mida ilmestab mälestuskivi.

**Kilingi kalmistu**

Kilingi kalmistu ehk rahvasuus vene surnuaed rajati EAÕK Kilingi Püha Nikolai koguduse kalmistuna. Õigeusu kogudus moodustati Kilingi mõisa alal 1846. aastal ja tegutses 1964. aastani.

Ajastu tüüpilise hästi säilinud õigesukalmistu Kilingi-Nõmme äärelinnas võtab enda alla 1,28 hektarit ja on ajaloomälestisena riikliku kaitse all. Sepistatud peavärava kivipostid on pooleteise meetri kõrgused, alumise värava postid on madalamad.

**Surju õigeusu kalmistu**

Surju õigeusu kalmistu Ilvese külas hõlmab 0,35 hektarit, alale jääb puidust kabel. Kaitsealune kalmistu on rajatud pärast 1895. aastat. Sellel surnuaial puhkab luuletaja Ilmi Kolla, Surju kooli kunagine õpilane. Teise maailmasõja ohvrite ühishauda tähistab mälestuskivi.

Õigeusu kalmistut ligemale kilomeetri kaugusele jääb Surju luteri kalmistu.

**Surju luteri kalmistu**

Surju luteri kalmistu jääb Ilvese külla. Kalmistu rajati 1870. aastatel ja võtab enda alla 0,48 hektarit. Alale on ehitatud kivikabel ja puidust välikantsel. Ajastu tüüpilise ja 19.-20. sajandist pärinevate hauatähistega surnuaed on kultuurimälestisena arvele võetud.